**Ponudba izbirnih predmetov za šolsko leto 2018/2019, 7.-9. razred**

**Naziv predmeta: ANSAMBELSKA** **IGRA**

***Mentorica: Tatjana Špan***

Obseg: 35 ur (32 ur za 9. razred)

Razred izvajanja: 7., 8. in 9. razred

Pri tem predmetu učenci nadgrajujejo svojo ustvarjalnost. Izberejo si ga lahko učenci brez glasbenega predznanja in tudi tisti, ki obiskujejo glasbeno šolo. Namenjen je vsem, ki imajo radi glasbeno ustvarjanje, radi nastopajo, se izobražujejo v različnih glasbenih žanrih, pojejo, igrajo na Orffova, ljudska, elektronska ali klasična glasbila, poustvarjajo glasbeno predstavo, v kateri povezujejo različne umetniške zvrsti in jo posredujejo šolskemu in širšemu občinstvu. Glede na nabor inštrumentov bomo sestavili ansambel.

CILJI: učenci bodo ustvarili in poustvarili spremljavo k šolski himni in jo nato posneli v glasbenem studiu, - preizkusili se bodo na področju ustvarjanja in poustvarjanja različnih glasbenih zvrsti (klasika, pop, rock…), spoznali kaj se izvajalcem dogaja na odru (trema, predstavitev in uresničevanje lastnih zamisli v skupini,.., učenci bodo svoje priredbe izvajali samostojno in s pevskim zborom.

**Naziv predmeta: SODOBNA PRIPRAVA HRANE**

***Mentorica: Dušanka Filipič***

Obseg: 35 ur (32 ur za 9. razred)

Razred izvajanja: 7., 8. in 9. razred

Pogovarjali se bomo o zdravi prehrani, o ritmu prehranjevanja skozi dan, o hranilnih snoveh, ki so v hrani, o tem, koliko hranilnih snovi potrebuje naše telo, o živilih in jedeh, o postopkih priprave zdrave hrane in o pripravi jedi.

Beseda bo tekla tudi o prehranskih navadah in o vplivih ter pomenu dobrih in slabih prehranskih navad na zdravje.

Iskali bomo podatke po literaturi, delali intervjuje, pisali poročila, reševali probleme in seveda tudi kuhali; skratka, veliko bo praktičnega dela.

**Naziv predmeta: RAZISKOVANJE ORGANIZMOV V DOMAČI OKOLICI**

**Mentorica: Dušanka Filipič**

Obseg: 35 ur (32 ur za deveti razred )

Razred izvajanja: 7., 8. in 9. razred

Pri izbirnem predmetu učenci poglobijo, nadgradijo in razširijo znanje in izkušnje, ki so jih dobili pri temeljnih predmetih. Pri tem je v ospredju povezovanje teorije in prakse, pridobivanje uporabnega znanja in poklicno usmerjanje. Temu so prilagojene tudi metode dela, ki težijo k izkušenjskemu učenju in aktivnemu delu učencev pri delu na terenu, laboratorijskem in eksperimentalnem delu, samostojnem in vodenem opazovanju in projektnem delu.

**Naziv predmeta: ŠOLSKO NOVINARSTVO**

**Mentorica: Nataša Jenuš**

Obseg: 35 ur (32 ur za 9. razred)

Razred izvajanja: 7., 8. in 9. razred

V okviru tega izbirnega predmeta dodobra spoznajo medije, kot so časopis, radio, televizija in internet. V okviru novinarstva se učenci učijo analizirati, kritično ocenjevati in ustvarjati različne komunikacijske oblike (časopis, radijske oddaje, televizijske oddaje, iskanje po internetu …), saj poleg spoznavanja teorije veliko delajo tudi praktično. Predmet obsega veliko raziskovalnega in tudi terenskega dela, zato je namenjen vsem zvedavim učencem, ki jih zanima, kaj se dogaja v bližnji in širši okolici ter jih veseli delo novinarja.

**Naziv predmeta: LIKOVNO SNOVANJE I., II., III.**

***Mentorica: Urška Jekler***

Obseg: 35 ur (32 ur za 9. razred)

Razred izvajanja: 7., 8. in 9. razred

Izbirni predmet dopolnjuje vsebine rednega predmeta likovna umetnost. Z likovnim prakticiranjem učenci poglabljajo razumevanje prostora, izražajo občutja, oblikujejo stališča in vrednote. Razvijajo zmožnost opazovanja, predstavljivosti, likovnega mišljenja, likovnega spomina in domišljije. Med pomembne splošne cilje bi lahko uvrstili še: pridobivanje znanja likovne teorije, razvijanje motoričnih spretnosti in občutljivosti, spoznavanje vloge in pomena vizualnih komunikacij v ožjem in širšem okolju, razvijanje čuta za lepoto, razvijanje odnosa do likovne stvaritve, do nacionalne in splošne človeške likovne kulturne dediščine ...

**Naziv predmeta: ŠPORT ZA SPROSTITEV**

***Mentor: Danijel Bukovinski***

Obseg: 35 ur (32 ur za 9. razred)

Razred izvajanja: 7., 8. in 9. razred

Namen predmeta je nadgradnja nekaterih športov rednega učnega načrta pri predmetu šport, ki ponujajo možnost poznejših dejavnosti v prostem času in ki so z vidika športno-rekreativnih učinkov pomembni za kakovostno preživljanje prostega časa v vseh življenjskih obdobjih. Vsebine Športa za sprostitev omogočajo spoznavanje različnih vplivov gibalnih dejavnosti na zdravje, razumevanje pomena telesne in duševne sprostitve, nadomeščanje negativnih učinkov sodobnega življenja ter pridobivanje znanj, ki učencem omogočajo, da v prostem času izberejo sebi primerne športne vsebine in obremenitve.

 *Praktične vsebine:*

- Nogomet, košarka, odbojka, namizni tenis, badminton, plezanje.

**Naziv predmeta: IZBRANI ŠPORT – NOGOMET**

***Mentor: Danijel Bukovinski***

Obseg: 35 ur (32 ur za 9. razred)

Razred izvajanja: 7., 8. in 9. razred

Učenci bodo utrjevali in nadgrajevali znanje enega športa – nogometa. Izpopolnjevali bodo osnovne elemente in se učili zahtevnejših tehničnih elementov; elemente brez žoge (odkrivanje, varanje, skoki), elemente z žogo (poigravanje, vodenje, podajanje, sprejemanje, odvzemanje žoge, udarjanje žoge). Učili se bodo taktičnih elementov; odkrivanje in napadanje v igrah 2:2, 3:3 in 3:2, dvojne podaje, igra 2:2 v omejenem prostoru, igra 5:5 na celem igrišču (telovadnici) z individualnim in conskim pokrivanjem. Spoznavali bodo pravila iger in sodniških znakov.

**Naziv predmeta: NEMŠČINA I., II., III.**

***Mentorica: Irena Rimc Voglar***

Obseg: 35 ur (32 ur za 9. razred)

Razred izvajanja: 7., 8. in 9. razred

Znanje tujega jezika je pomembno zaradi neposredne uporabnosti za učence: npr. gledanje nemške televizije, poslušanje glasbe, komunikacije s tujimi prijatelji, predstavlja pa tudi dobro popotnico za nadaljnje izobraževanje in poklicno pot.

Pri pouku nemščine učenci usvojijo osnovno besedišče in spoznajo osnove slovnice, prav tako pa razvijajo tudi bralne, pisne, slušne in govorne sposobnosti. Ob tem pa seveda spoznajo še kulturo nemško govorečih dežel, to je Nemčije, Avstrije, Švice in Liechtensteina.

Osrednji cilj pouka nemščine je usposobiti učence za sporazumevanje v nemškem jeziku. To jim bo nedvomno koristilo, saj je nemščina po številu govorcev najbolj razširjen materni jezik v Evropi. Govori ga kar okoli 100 milijonov državljanov Evropske unije.

Potrebno pa je poudariti tudi to, da večina srednjih šol kot drugi tuj jezik ponuja ravno nemščino, tako da bi učencem predznanje nemščine olajšalo učenje, hkrati pa omogočilo, da svoje znanje še nadgradijo.

**Naziv predmeta: MATEMATIČNA DELAVNICA I., II., III.**

***Mentorica: Anja Gašperšič***

Obseg: 35 ur (32 ur za 9. razred)

Razred izvajanja: 7., 8. in 9. razred

Matematična delavnica I., II., III. je naravoslovni-tehnični izbirni predmet, pri katerem učenci pridobijo izkušnje in jih povezujejo z matematičnimi znanji, pridobljenimi pri rednem pouku.
Razvijajo sposobnost izražanja svojega matematičnega znanja. Oblikujejo pozitiven odnos do matematike, razvijajo sposobnost opazovanja lastne matematične dejavnosti. Razvijajo prostorsko predstavljivost, učijo se celovitega načrtovanja in razvoja matematične dejavnosti. Spoznajo matematiko kot delo več generacij in narodov.

**Naziv predmeta: RAČUNALNIŠTVO – UREJANJE BESEDIL**

***Mentorica: Anja Gašperšič***

Obseg: 35 ur

Razred izvajanja: 7. razred

Računalništvo – urejanje besedil je naravoslovno-tehnični izbirni predmet, pri katerem učenci pridobijo tista temeljna znanja **računalniško-informacijske pismenosti,** ki so potrebna v življenju in pri nadaljnjem izobraževanju.

Predmet je prilagojen predznanju učencev in je namenjen tako začetnikom kot tudi učencem, ki že imajo nekaj znanja pri delu z računalnikom, saj svoje znanje nadgrajujejo z zahtevnejšimi vsebinami. Znanje, pridobljeno pri tem predmetu, lahko učenci uporabijo pri pisanju referatov, seminarskih in raziskovalnih nalog pri drugih predmetih.

Vsak učenec dela **za svojim računalnikom** ter na koncu samostojno izdela projektno nalogo, pri kateri si temo izbere sam. Računalnik doma ni potreben.

**Naziv predmeta: RETORIKA**

***Mentorica: Nataša Jenuš***

Obseg: 32 ur

Razred izvajanja: 9. razred

Namen retorike kot obveznega izbirnega predmeta je učence in učenke seznaniti ne le s pojmi prepričevanja in argumentiranja, temveč, po eni strani, tudi s tehnikami prepričevanja, elementi prepričevalnega postopka, dejavniki uspešnega prepričevanja, oblikami prepričevanja, strukturacijo (prepričevalnega) govora in vsestranskim obvladovanjem govorne situacije, po drugi strani pa z razliko med prepričevanjem in argumentiranjem, razlikovanjem med dobrimi in slabimi argumenti, elementi dobre argumentacije in (če čas in zanimanje to dopuščata) nepravilnimi oz. nedovoljenimi argumentativnimi postopki.

**Naziv predmeta: VERSTVA IN ETIKA**

***Mentorica: Nataša Jenuš***

Obseg: 35 ur (32 ur za 9. razred)

Razred izvajanja: 7., 8. in 9. razred

Predmet je namenjen učencem, ki imajo doma (krščansko) religiozno vzgojo in obiskujejo (cerkveni) verouk, pripadnikom drugih religij in učencem brez domače religiozne vzgoje ter opredelitve. Za slednje je predmet lahko celo prvo izčrpnejše strokovno utemeljeno seznanjanje s svetom verstev, še posebej pa s pregledno podobo krščanstva. Prvim in drugim pa omogoča, da postavijo svojo religiozno tradicijo in siceršnje versko izobraževanje v nov okvir ter premišljujejo o njem z novega zornega kota, ki je lasten “nevtralnemu” šolskemu pristopu k svetu verstev in svetovnih nazorov. Ta je seveda drugačen od pristopa posameznih verstev, ni pa jim nasproten ali nasprotujoč. Največja pozornost je namenjena krščanstvu, tega od vsega začetka obravnava v primerjavi s svetom drugih religij in nazorov. Izbirni predmet tako navaja in pripravlja učence, da zrelo premišljujejo ter se sproščeno in spoštljivo pogovarjajo o religiji ter osebnih in družbenih vprašanjih, ob katerih se pojavlja.

**Ponudba neobveznega izbirnega predmeta v 7., 8. in 9. razredu**

**Naziv predmeta: NEMŠČINA**

***Mentorica: Irena Rimc Voglar***

Obseg: 35 ur

Razred izvajanja: 7., 8. in razred

V današnjem svetu imajo tuji jeziki vse pomembnejšo vlogo, saj širijo komunikacijske možnosti preko meja materinščine. Znanje tujega jezika je pomembno zaradi neposredne uporabnosti za učence (npr. gledanje nemške televizije, poslušanje glasbe, komunikacija s tujimi prijatelji preko spleta ali v živo), predstavlja pa tudi dobro popotnico za nadaljnje izobraževanje in poklicno pot, kar je zaradi bližine meje z Avstrijo zelo pomembno in vse bolj potrebno. Pouk bo usmerjen v postopno razvijanje sporazumevalne jezikovne zmožnosti.

*Učenci, ki se bodo neobveznega drugega tujega jezika začeli učiti v 7. ali 8. razredu, se bodo naučili:*

* razumeti kratka in preprosta navodila,
* razumeti preprost opis predmeta, prostora, posameznih besed, ki jih pogosto slišijo (števila, dnevi v tednu, barve, vreme, cena, ura),
* razumeti kratko in preprosto sporočilo,
* poiskati določeno informacijo v vsakdanjem besedilu (spored, urnik, jedilnik, oglas …),
* pozdraviti in odzdraviti, predstaviti sebe in druge,
* povedati, kdo so, v katero šolo hodijo in kaj trenutno počnejo,
* se opravičiti, se zahvaliti, postavljati preprosta vprašanja in nanje odgovarjati,
* ponoviti besedne zveze, pesmi, pregovore,
* poimenovati letne čase, mesece, dneve ter povedati, koliko je ura.

**Ponudba neobveznih izbirnih predmetov v 4., 5. in 6. razredu**

**Naziv predmeta: NEMŠČINA**

***Mentorica: Irena Rimc Voglar***

Obseg: 35 ur

Razred izvajanja: 4., 5. in 6. razred

Neobvezni izbirni predmet nemščina v četrtem in petem razredu obsega 70 ur pouka, ki se izvajajo dvakrat tedensko. Ko se učenec vključi v pouk drugega tujega jezika, ga mora obiskovati do konca pouka v tekočem šolskem letu.

Nov jezik bodo učenke in učenci spoznavali v sproščenem vzdušju skozi igro. V ospredju bo komunikacija. Naučili se bodo predstaviti ter opisati sebe in prijatelje, znali bodo šteti, črkovati in povedati kar veliko stvari iz vsakdanjega življenja. S pomočjo asociacij, velikokrat skozi gibanje, bodo novo besedišče usvajali v kontekstu.

*Temeljni cilji neobveznega izbirnega predmeta nemščina:*

* razumeti kratka in preprosta navodila,
* razumeti zelo preprost opis osebe, predmetov, slik in kratka sporočila,
* razumeti pogosta poimenovanja,
* poiskati določeno informacijo,
* v pogovoru pozdraviti in odzdraviti ter se zahvaliti, črkovati svoje ime in naslov,
* odgovarjati na vprašanja in postavljati preprosta vprašanja,
* prepisati preproste besede in kratke povedi.

**Naziv predmeta: ŠPORT**

***Mentor: Danijel Bukovinski***

Obseg: 35 ur

Razred izvajanja: 4., 5. in 6. razred

Neobvezni izbirni predmet šport v četrtem in petem razredu obsega 35 ur pouka, ki se izvajajo enkrat tedensko. Ko se učenec vključi v pouk športa, ga mora obiskovati do konca pouka v tekočem šolskem letu.

Gibanje in športna aktivnost imata številne pozitivne vplive na zdravje človeka. Ti vplivi so najpomembnejši v obdobju odraščanja. Neobvezni izbirni predmet šport zato vključuje predvsem tiste vsebine, ki v tem starostnem obdobju učinkovito vplivajo na telesni in gibalni razvoj učencev. Izbor zanimivih vsebin, organizacija pouka in pedagoška ravnanja omogočajo, da učenci spoznavajo vplive različnih gibalnih dejavnosti na zdravje in razumejo pomen telesne in duševne sprostitve.

Vsebina:

* TEKI (lovljenje, štafetni teki in druge tekalne igre; krajši in daljši teki v naravi v pogovornem tempu),
* AEROBIKA (osnove aerobike in njenih različic ter njihovo povezovanje v preproste koreografije ob glasbeni spremljavi),
* IGRE Z LOPARJI (igre z različnimi prilagojenimi pripomočki – baloni, žogicami različnih velikosti, loparji različnih velikosti),
* ŽOGARIJE (elementarne igre z žogami),
* PLEZANJE (plezanje po nižji umetni plezalni steni v različne smeri – varovanje z debelimi blazinami),
* ZADEVANJE TARČ (zadevanje tarč z različnimi pripomočki – žogami in žogicami, snežnimi kepami, z mesta in v gibanju),
* AKROBATIKA (premagovanje orodij kot ovir (poligoni in štafete); različna lazenja in plazenja).